
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 19.06.2012                                                                                                                                                                                                                                  PL-x 72/2012


     R A P O R T  
asupra 
proiectului de Lege privind regimul juridic al averilor ilicite
În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, cu proiectul de Lege privind regimul juridic al averilor ilicite, trimis cu adresa nr. PL-x 72 din            10 aprilie 2012, înregistrată sub nr.31/248 din 11 aprilie 2012.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 
     Senatul, în calitate de primă Cameră sesizată, a adoptat proiectul de lege în şedinţa din 2 aprilie 2012, în condiţiile articolului 75 alineatul (2)           teza a III-a din Constituţia României, republicată.

Consiliul Legislativ a avizat favorabil iniţiativa legislativă, cu observaţii şi propuneri, conform avizului nr. 1064 din 10 octombrie 2011.
Guvernul, prin punctul de vedere transmis cu adresa nr. 2481 din         28 octombrie 2011, nu susţine adoptarea acestei iniţiative legislative.

Comisia pentru drepturile omului, culte şi problemele minorităţilor naţionale a avizat negativ iniţiativa legislativă, conform avizului nr. 25/132 din 26 aprilie 2012.



Propunerea legislativă are ca obiect de reglementare instituirea unor măsuri pentru asigurarea transpunerii prevederilor Deciziei-cadru 2005/212/JAI a Consiliului din 24 februarie 2005 privind confiscarea produselor, a instrumentelor şi a bunurilor având legătură cu infracţiunea, în ceea ce priveşte măsura confiscării extinse.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă susmenţionată, în şedinţa din              19 iunie 2012. 
La dezbaterea proiectului de lege a participat, în calitate de invitat, din partea Ministerului Justiţiei, domnul Florin Aurel Moţiu - secretar de stat.
     Cu prilejul dezbaterilor, membrii Comisiei au constatat că iniţiativa legislativă nu se justifică pentru următoarele considerente:
·  În Monitorul Oficial al României, Partea I, nr. 258 din 19 aprilie 2012  a fost publicată Legea nr.63 din 17 aprilie 2012 pentru modificarea şi completarea Codului penal al României şi a Legii nr. 286/2009 privind Codul penal, lege care reglementează instituţia confiscării extinse ca măsură de siguranţă aplicabilă în cazul săvârşirii anumitor infracţiuni grave. Această lege a avut în vedere tot transpunerea dispoziţiilor referitoare la măsura confiscării extinse din Decizia-cadru 2005/212/JAI a Consiliului din 24 februarie 2005; 
·  Totuşi, soluţiile legislative preconizate de prezenta iniţiativă legislativă nu pot coexista cu dispoziţiile Legii nr.63/2012, întrucât aceasta reglementează diferit instituţia confiscării extinse. Astfel, potrivit Legii nr.63/2012, confiscarea extinsă reprezintă o măsură de siguranţă care se aplică de către instanţa de judecată prin hotărârea de condamnare, în vreme ce, potrivit prezentului proiect de lege, confiscarea extinsă (reglementată de art.3, fără a fi denumită ca atare), se dispune de către altă instanţă decât cea care a pronunţat hotărârea de condamnare, şi numai la sesizarea comisiei pentru verificarea averilor, neavând, deci natura juridică a unei măsuri de siguranţă.
·  Ca observaţie de ordin general, prin prezentul proiect de lege sunt preluate o parte din normele din cuprinsul Deciziei-cadru 2005/212/JAI, fără ca acestea să fie adaptate specificului legislaţiei penale naţionale, după cum urmează:
a) În ceea ce priveşte norma din art.2 alin.(1), care reia dispoziţiile art.2 alin.(1) din Decizia-cadru 2005/212/JAI, această propunere de reglementare nu este corectă, întrucât confiscarea instrumentelor şi produselor care sunt rezultatul unei infracţiuni, care se pedepseşte cu o pedeapsă privativă de libertate cu o durată mai mare de un an, sau a bunurilor de o valoare corespunzătoare acestor produse reprezintă, de fapt, măsura de siguranţă a confiscării speciale, reglementată de Codul penal, aplicabilă indiferent de pedeapsa prevăzută de lege pentru infracţiunea respectivă. În aceste condiţii, instituirea unei proceduri distincte de confiscare a bunurilor avute în vedere de text nu se justifică, norma din Decizia-cadru 2005/212/JAI fiind deja transpusă în legislaţia internă. Mai mult decât atât, prin reglementarea propusă s-ar crea un conflict între normele din proiect şi dispoziţiile Codului penal, întrucât soluţiile legislative sunt diferite.

         Observaţia este valabilă, în mod corespunzător, şi în ceea ce priveşte procedura instituită prin art.2 alin.(2) din proiect, întrucât, din redactarea prea generală a textului, rezultă că sunt vizate şi acele situaţii în care „faptele de natură să aducă atingere normelor fiscale" reprezintă, de fapt, contravenţii sau infracţiuni. Or, dacă în ceea ce priveşte infracţiunile, confiscarea reprezintă, aşa cum am arătat, o măsură de siguranţă, în ceea ce priveşte contravenţiile, confiscarea reprezintă sancţiunea contravenţională complementară reglementată de Ordonanţa Guvernului nr.2/2001 privind regimul juridic al contravenţiilor.

b) Confiscarea reglementată de art.3 este definită, potrivit art.1 lit. d), prin reluarea definiţiei din art.1 din Decizia-cadru 2005/212/JAI, deşi, în dreptul penal român, aceasta nu poate fi calificată drept o „măsură dispusă de instanţa de judecată în urma unei proceduri în legătură cu o infracţiune", întrucât această definiţie se aplică, de fapt, măsurii de siguranţă a confiscării speciale, prevăzută de art.112 lit. f) din Codul penal, şi cu atât mai puţin drept pedeapsă, întrucât pedepse sunt numai pedepsele principale, complementare şi accesorii reglementate de Titlul III din Partea generală a Codului penal, între care nu este enumerată şi confiscarea.
c) În ceea ce priveşte art.5, prevederea generică privind posibilitatea persoanelor ale căror bunuri au fost supuse confiscării de a exercita „căile de atac prevăzute de lege pentru apărarea drepturilor lor", reia, într-o formulare puţin diferită, dispoziţiile art.4 din Decizia-cadru 2005/212/JAI, însă nu reprezintă o veritabilă transpunere a acestora. Avem în vedere faptul că, în prezent, în legislaţie, nu este prevăzută o procedură privind căile de atac în cazul aplicării măsurii confiscării extinse, astfel încât trimiterea generică din textul propus este lipsită de efecte juridice. În fapt, ar trebui ca respectiva procedură să fie reglementată prin prezentul proiect, prin prevederea expresă a căilor de atac, a termenelor de exercitare a acestora, a instanţei competente, precum şi a soluţiilor pe care instanţa le poate pronunţa.

Faţă de cele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea proiectului de Lege privind regimul juridic al averilor ilicite .
Conform listei de prezenţă, la lucrările Comisiei au fost prezenţi         14 deputaţi din numărul total de 23 membri ai Comisiei juridice, de disciplină şi imunităţi. 

 În raport cu obiectul şi conţinutul său, proiectul de lege face parte din categoria legilor organice. 
                          PREŞEDINTE,                                     SECRETAR,       
                           Daniel BUDA                             Gabriel ANDRONACHE          
      Şef serviciu,

  Nicoleta Grecu

